**Bornholmsk Amatørscene**

**Formandens beretning for 2021.**

Første halvår af 2021 gik meget stille, da der stadig var Corona restriktioner overalt.

Men 2021 var jo heller ikke vores år, men en del foreninger mente, at vi da skulle sætte en forestilling op på teateret i efteråret, men sådan er aftalen jo ikke.

Vi spiller hvert andet år i lige år og KLAK i ulige år.

Hvad skulle bestyrelsen dog lave, når vi ikke har kunnet være på scenen siden 2018?

Vi skulle da forberede BA’s 50 års Jubilæum – men skulle vi fejre det med store middage eller med kaffe og kage? Hvad med underholdning o.s.v.

Vi ville ikke bruge penge på store fester med spisning o.s.v. – det var vi enige om alle sammen.

Som nævnt i sidste beretning bestemte vi hurtigt, at dagen skulle markeres lørdag den 5. februar 2022 kl. 13 – 16 på Rønne Theater – for BA’s medlemmer med kaffe og kagemand/mænd. Vi ønskede også at se gamle medlemmer og andre personer, som havde haft en eller anden tilknytning til Bornholmsk Amatørscene.

Vi begyndte nu at planlægge, hvordan dagen skulle forløbe, og vi var hurtigt enige om, at der skulle foregå noget på Store Scene før kaffen.

Skulle vi donere nogle af vores hårdt indtjente penge?

Meget hurtigt besluttede vi at donere en jubilæumspris på 50.000 kr. til Ordbogsprojektet ved Alex Speed Kjeldsen, som i den grad vedrører det bornholmske sprog. Det er et meget beundringsværdigt projekt Alex satte i gang for nogle år siden og stadig pågår, derfor synes vi alle i bestyrelsen, at han fortjente at få doneret disse penge til det videre forløb med projektet.

Dog ville vi gerne have ham til at fortælle lidt omkring projektet, og så ville vi overraske ham med donationen på 50.000 kr. Selvom dette foregik her den 5/2, vil jeg røbe, at han blev meget glad og meget berørt over at modtage disse penge (han troede det max ville være 5.000 kr.)

Da jeg spurgte ham om han ville komme på teateret og fortælle om Ordbogsprojektet, sagde han straks ja – jeg sagde intet om en donation før først på året her i 2022.

På dagen fortalte Alex Speed Kjeldsen om det igangværende ordbogsprojekt, men også om Bornholmsk Amatørscenes store indsats for at bevare det klassiske bornholmske gennem opførelsen af dialektkomedierne.

Bestyrelsen besluttede også at få lavet et 50års Jubilæumsskrift. Og efter et par møder med Brian Christensen og Palle Sülvestersen fra Hakon Holm gik vi så i gang.

Vi skulle søge tilladelser hos de forskellige medier og deres arkiver – som vi heldigvis fik OK fra meget hurtigt.

Mange manus blev gennemgået, programmer og plakater fundet frem. Jeg fik kontakt til Kirsten og Kenneth Lenz, som havde en hel del fra Børnegruppen, som eksisterede i 5 år fra år 1995 – 2000.

Jeg fik en del personer - med tilknytning til BA både før og nu - til at lave et skriv til bogen.

Det har været en helt fantastisk rejse, må jeg sige.

Tror også at disse deltagende personer synes det.

Så jeg vil her i min beretning sige tusind tak til alle jer, der har bidraget til dette jubilæumsskrift, eller Jubilæumsbog.

Først var det meningen at skriftet/bogen skulle være på 50 sider, men med den store mængde af materiale fandt Hakon Holm og jeg hurtigt ud af, at vi måtte øge antal sider med 20 – altså til 70 sider.

Jeg besluttede også med det samme, at bogen skulle fremstå i Hardback, og at antallet af bøger skulle være på 150 stk. Vi kan altid få lavet flere, hvis vi ønsker det.

Alle de fremmødte til jubilæet på teateret fik udleveret en Jubilæumsbog, og jeg har kørt rundt med og sendt bøger til dem, der ikke var til stede på dagen.

Men ud over donationen til Ordbogsprojektet på 50.000 kr., og nu en fantastisk flot Jubilæumsbog til 50.000 kr., valgte vi at sælge nogle af BA’s aktier/obligationer, som vores kasserer Søren Jensen heldigvis fik på plads inden jul.

Vi søgte også nogle Fonde om økonomisk bistand, og fik tilkendegivelse og en donation på 10.000 kr. fra Bornholms Brand, som vi her siger mange tak til og for. Alt dette vil Søren komme ind på under punkt 2 - fremlæggelse af Regnskabet.

Vi fandt frem til et fint program på Store Scene – synes jeg – med harmonikamusik, fællessange, jubilæumstale, solosange, optræden, foredrag med prisoverrækning og til sidst afslutning med TV2 Bornholms fine tilbageblik af BA’s produktioner gennem tiderne på storskærm.

Tusind tak til Lisbeth Lind og Niels Anker Sonne, Bente Pedersen, Mette Gude, Brian Horst Sørensen, Niels Ole Blem og TV2 Bornholm som ville bidrage med at gøre dagen festlig. Kim Tørnstrøm måtte desværre melde fra på grund af fru Corona.

Tusind tak til Per Rasmussen, Claus Munch og Michael Brøndum for lys, og lyd på dagen!

Tusind tak til Bente og Ole Johansen og Lisbeth Krak Hansen for at brygge og servere kaffe og kage – og ikke mindst at rydde op sammen med bestyrelsen.

Tusind tak for alle donationer i forbindelse med jubilæet – tak til Bjarne Hansen Bornholm.nu for gratis annoncering m.m.. Tusind tak til de bornholmske medier for god omtale!

Tja, jeg ved så ikke om vi skal nævne at Alex Speed Kjeldsen havde misforstået/eller skrevet et forkert tidspunkt i kalenderen, så han kom noget for sent – vi måtte ringe efter ham – men heldigvis var de dygtige deltagere i programmet allerede på plads, så de kunne træde til og udfylde ventetiden – altså programmet blev ”bare” forskubbet. Tak til jer alle.

Også til Alex for det meget fine foredrag om Ordbogsprojektet.

Efterfølgende var der jo kaffe og kage og fri konversation. Og jeg må sige – FOLK DE HYGGEDE SIG – der var mange der kom, som havde været med i BA gennem årene på en eller anden vis. Jeg havde inviteret over hundrede til denne dag, og vi var omkring 70 gæster.

BA har også været så heldige, at få 8 nye medlemmer i denne anledning. Og jeg vil her byde jer alle velkommen i foreningen.

Det var en dejlig oplevelse og dag, dog var der alt for mange, som jeg ikke fik hilst på!

Tusind tak til alle som gjorde denne dag så festlig!

Jeg kan her i min beretning meddele, at BA vil sætte ”FORTUNA – Lokkans Godinja” op med premiere torsdag den 10. november her i 2022. Vi satser meget på, at fru Corona og andre dumme ”pedemedier” holder sig væk fra os. Og som det er nu, så er Corona jo ikke længere en samfunds kritisk sygdom.

Fortuna er skrevet af Morten Poulsen og stykket blev første gang opført i 2012, så vi synes det er på tide at få det op på Rønne Theater igen.

Vi spiller – udover premieren den 10/11 - 11 forestillinger – 11/11, 13/11 (kl. 15.00), 15/11, 16/11, 17/11, 19/11 (kl. 15.00), 20/11 (kl.15.00), 22/11, 24/11 og 25/11 kl. 19.30.

Vi glæder os meget og håber på, at vi finder de unge personer til stykket. P.t. mangler vi en 1. elsker!

Til sidst vil jeg sige tak til BA’s trofaste og nye medlemmer for støtte og jeg vil også her sige tusind tak til mine bestyrelseskolleger for et rigtigt godt samarbejde. Det er dejligt, når det hele bare fungerer.

Hermed overlader jeg min beretning til generalforsamlingen.

Bodil Lundqvist

Formand Bornholmsk Amatørscene

21. marts 2022